  Виталий Пронин Кызьы дышетоно дышетскыны «Вуоноысь инженеръёс» форуме люкаськылӥзы Россиысь валтӥсь университетъёсысь ректоръёс. Егитъёсын ӵош соос кенешизы, кызьы радъяно вуоно инженеръёсты дышетонэз. Егитъёслы кельшизы Сарапулын поттэм электротележкаос.  Шуг-секытъёс огкадесь Шаерамы вуизы кунысьтымы оглом 40 котыр ректоръёс, бадӟым предприятиосысь кивалтӥсьёс: Москваысь, Санкт-Петербургысь, Томскысь, Казаньысь, Нижний Новгородысь... Соос нырысь пыразы бадӟым тӧдьы палаткаосы. Отын котькудаз ужгур пӧзиз. Одӥгаз нылъёс-пиос кенешизы, кыӵе сямъёсты сайкатоно бадӟым малпанъёсты улонэ пыӵатон понна. Мукетаз ӟырдыт вераськизы инженер удысын кузь коньдон поттон, производствоез юнматон сярысь.Кенешон кык люкетлэсь радъяськиз. Нырысь вераськизы ректоръёс. Москваысь Бауман нимо техникая кун университетлэн ректорез Анатолий Александров шумпотэмзэ кисьтӥз:- Ог 5 ар талэсь азьло Россиын ӟеч машина, эмъян удыслы туала оборудование поттон, нанотехнологиос сярысь вераськонъёс кытӥ-отӥ гинэ кылӥськылӥзы. Али та сярысь иворъёс котькуд нунал сямен чузъяськыло радио, чагыр экран пыр. Угось со понна мугъёс вань ини - инженер удыс азинскыны шӧтаз! Тае ӝог шӧдӥзы егитъёс. Университетамы пырыны мылкыд карисьёс тымиськемын. Кылем аръёсы 22 сюрс студентъёсмы вал ке, туэ та лыдпус 27 сюрсозь вуоз.Россиысь технической университетъёс пӧлын Бауман нимоез азьветлӥсь выллем луэ. Татын усьтэмын 120 кафедра. Егитъёслы тодон-валан пыӵато 6 сюрслэсь ятыр дышетӥсьёс но 500 профессоръёс.Ижысь техникая кун университетлэн ректорез Борис Якимович но азинсконъёссы сярысь вераны дыртӥз. Студентъёсмы, пе, парта сьӧрын пукыса гинэ, визьзэс уг будэто. Соос ӵем поталляло шаерысьтымы пӧртэм заводъёсы. Кенешонэ люкаськизы ректоръёс но дышетон удысысь кивалтӥсьёс.- Дышетон амалъёсмес ялан выльдӥськомы, - шуиз Борис Анатольевич. - Азьланяз школаосын кусыпъёсмес юнматомы. Пиналъёс пичи дырысенызы ик мед малпаськозы, кин соос азьланяз луозы.Университет бадӟым саклык висъя инвалид егитъёсты дышетонлы. Кылем арын ИжГТУ-э пыризы ляб кылӥсь 18 нылъёс но пиос. Дышетӥсьёс нырысь кышкатскизы: вормозы меда? Вормизы. Нырысетӥ курс бере огез но университетысь ӧз палды.Борис Якимович дэмлаз на: шаерамы кампус, пе, кылдытоно. Отын визьмо, шаплы егитъёсты мед дышетысалзы дуннеысь пӧртэм тодосчиос, промышленность удысысь азьмынӥсьёс. Угось инженер удыслэн - Россиын-а со, кунгож сьӧрын-а - шуг-секытъёсыз огкадесь.  Шӧдоно тыбырын Ректоръёслэсь вераськемъёссэс егитъёс нырысь шып кылзӥзы ке, собере ӧз чидалэ ни - киоссэс сэзъяло ук. Ректоръёслы юан сётон понна пуконысьтызы тэтчыны дасесь. Форумын котькуд егит муртлэн рейтингез кылдытӥське. Шаплы кариськод - Кун Думаысь промышленностья комитетысь экспертъёслэн ужазы пыриськыны луонлык басьтод.Бичатӥсь юан сётћз Калининградысь вуэм пияш. Бауман нимо университетлэн ректорезлы А. Александровлы вазиське: кылем арын тросэз егитъёсты, пе, университетэз горд дипломен быдтӥллям. Но Франциысь инженеръёс шуиллям: таослэн тодон-валанъёссы лазегесь...Анатолий Александрович лад-лад валэктӥз:-  Студентлэн йырыз... банка ӧвӧл. Сое нуналысь нуналэ тодон-валанъёсын уд туйылы. Студентлэн йырыз - тылгизьы! Милемлы - дышетӥсьёслы - быгатоно сое кенжытыны. Туэ университетмес 650 егитъёс горд дипломен быдтӥзы. Диплом уг возьматы визез. Со адӟытэ: та адями тодэ, мар со инженер удыс, кыӵе солэн инъетэз, куронъёсыз. Ми дышетӥськомы дышетскыны. Горд дипломен дугдытскыны уг яра.  Тодон-валанъёсты будэтоно ялан. Инженер туала арбери кылдытэмезлэсь азьло, йырвиыменыз гинэ ӧвӧл, сюрлыысьтыз виыменыз но мед шӧдоз, кыӵе со пӧрмоз.Кенешонын трос юанъёс чузъяськизы на Россиысь заводъёсын кусыпъёс тупатон, пӧртэм нанопроектъёсты азинтон сярысь. Егитъёслэн йыръёссы тымиськизы выль малпанъёсын. Инбам но тымиськиз сьӧд-сьӧд пилемъёсын. Жаль-жаль зор кисьтэм бӧрсьы егитъёс шутэтскизы, бусыын туп ӵыжаса.Ольга Корепанова Туспуктӥз А. Горбунов  